Ratinan kauppakeskuksen pihalle rakennetaan ulkoleikkipuisto – myös sisätiloja uudistetaan

Kauppakeskus Ratina rakentaa uuden ulkoleikkialueen. Leikkipuisto tulee Ratinan aukiolle, joka on sijainniltaan helposti tamperelaisten saavutettavissa, kertoo Ratinan kauppakeskuksen omistaja, kiinteistösijoitusyhtiö Sponda tiedotteessaan. Tiedotteessa todetaan, ettei Tampereen keskustaan ole rakennettu uusia ulkoleikkialueita seitsemään vuoteen. Tieto perustuu Tampereen kaupungin verkkosivujen listaukseen keskeisistä leikkipaikoista keskustan alueella, jonka mukaan viimeisin rakennettu leikkipuisto on Tiitiäisen satupuisto Näsinpuistossa. Ratinaan rakennettavan leikkipuiston keskeisin vetonaula on verkkokiipeilyteline. Samaan aikaan leikkipuiston rakentamisen kanssa Ratinaa uudistetaan myös sisältä. Sisätiloja uudistetaan muun muassa valaistuksilla, uusilla materiaaleilla sekä katto- ja seinärakenteilla. Uusi kattorakenne tulee kauppakeskuksen kolmanteen kerrokseen. Ratinan kauppakeskukseen rakennetaan myös uusia oleskelualueita. Kauppakeskuksen sisätiloihin haetaan uutta ilmettä muun muassa tiilikaupunkimaisilla kuvioinneilla ja Ratinan rataskuvioinneilla. Uudistukset toteutetaan vaiheittain kevään ja kesän 2020 aikana vallitsevan poikkeustilanteen ehdoilla. Ulkoalueen nimi päätetään kevään aikana avoimella nimikilpailulla, joka julkistetaan kauppakeskuksen sosiaalisen median kanavissa huhtikuussa.